Anno Domini millesimo quingentesimo, in generali Capitulo apud Cistercium, statuta et diffinita sunt ea quae sequuntur. ORATIONES 1.  Pro sanctissimo … etc. ut 1499. 2.  Praeterea pro serenissimo … etc. ut 1499. 3.  Insuper pro burgensibus … etc. ut 1499. 4.  Ceterum pro pace … etc. ut 1499. 5.  Demum pro felicis … etc. etc. [DIFFINITIONES] GENERALES 6.  Cum Ordo noster … necnon in summa 14075 libr. 2 solid. 2 den. tur. pro resta computationum … etc. ut 1497. 7.  Considerans et attente revolvens generale Capitulum diversas temporum et personarum conditiones et varietates, propter rationes in diffinitione Capituli generalis subscriptas edita in Capitulo generali anno Domini 1439 contentas, et alias multiplices rationes, post longas et profundas deliberationes, una cum omnium consensu, celebritatem seu celebrationem Capituli generalis transfert seu transportat in mense septembris pro tempore futuro ad tres dies Rogationum gloriosae D. N. Iesu Christi Ascensionem praecedentes, expresse praecipiens et ordinans, ut deinceps ipsum generale Capitulum Ordinis Cisterciensis celebretur apud Cistercium ipsis tribus diebus Rogationum, in et sub eadem forma, qua hactenus celebratum fuit in mense septembris, die Exaltationis S. Crucis existente ultima die Capituli, nihil penitus de consuetis solemnitatibus, iuribus et privilegiis assuetis diminuendo seu perdendo per huiumosdi [huiusmodi] translationem seu transportationem, hoc uno dempto seu addito, videlicet quod tam abbates quam alii ad huiusmodi Capituli Ordinis ritum venientes seu accedentes, dominica praecedente dictos tres dies Rogationum, circa vesperum et non ante, intrare poterunt Cistercium cum servitoribus et evecturis rationabilibus, coenam religiosam ibidem facturi et dormituri, ut abbates pausati et quietati sequenti die de mane rebus Ordinis et Capituli generalis liberius et promptius intendere et vacare possint. Sequitur tenor praenominatae diffinitionis. Cum omnes abbates… *etc. ut ann.* 1439, n° 26. 8.  Piis ac salutaribus monitis et exhortationibus Sanctissimi in Christo patris et domini nostri, domini Alexandri Papae VI, praesens generale Capitulum devote permotum, infelicissimae gentis Turcorum, barbarorumque et aliorum christiani nominis hostium expugnationem, et Domino favente, conversione, ordinari mandat et praecipit collectam quae incipit : *Omnipotens sempiterne Deus, in cuius manu sunt omnium potestates*, deinceps dici ad missam conventualem quolibet die, immediate post collectam *Ecclesiae*. Et quando dicta collecta *Ecclesiae* non dicitur, ista suo loco in omnibus et singulis monasteriis et prioratibus Ordinis, ac etiam qualibet prima dominica cuiuslibet mensis fieri processionem per ecclesiam, more Ordinis, sine stationibus, tantummodo responsoria *Tua est potentia*, vel *Aspice Domine*, vel *Congregati sunt inimici nostri*. Et in fine dictae processionis, conventu existente in choro et versa facie ad altare, sacerdos existens ante altare dicat alta voce versiculos et collectas, quas quilibet abbas in monasterio suo ordinabit. Celebrantes autem missas privatas dictam collectam dicere poterunt, et si forte eam non dicunt, saltem aliquo loco intentionem suam ad Deum super praemissis dirigant ; itidemque faciant non sacerdotes, tam explendo poenitentias in sanctissima bulla indulgentiarum Iubilaei, et aliis temporibus vacantibus memores gratiarum, alias ut dicitur, talia facientibus concessarum. 9.  Dolens vehementer generale Capitulum quod, propter non solutionem debitam contributionum, quae pro tardiori persolvi debeant in praesenti generali Capitulo, necessarium fuit recurrere ad bancum pro impetratione gratiarum seu indulgentiarum amplissimarum Iubilaei pro universis personis Ordinis, ne personae Ordinis tanto bono privarentur, aut certe per saeculum more saecularium per mundum vagari cogerentur. Ratione cuius recursus ad bancum Ordo non modicum reportavit incommodum. Ne autem interesse seu utilitas mercatorum diutius super Ordinem currat, generale Capitulum universis et singulis commissariis deputatis ad receptionem seu collectionem subsidiorum et contributionum districtius mandat et praecipit in virtute salutaris obedientiae, ac sub excommunicationis [latae] sententiae poena, quatinus quamprimum fuerit possibile, omni excusatione voluntaria postposita, omnem possibilem faciant diligentiam petendi, exigendi, levandi et recipiendi, per se vel per deputatos suos restas dicti subsidii. Contradictores, si qui forsan, quod absit, fuerint, per Ordinis, necnon per sanctae matris Ecclesiae censuras, iuxta Ordinis statuta, et Ordinis privilegia, tam apostolica quam regularia, ad solvendum viriliter et indissimulanter per omnes iuris et iustitiae vias compellendo. Receptasque dicti subsidii a monasteriis Galliae mittant Parisios ad dominum de Firmitate, aut ad alium ad hoc per patres congregationis Parisiis novissimae celebratae deputatum, ut illis de Claravalle satisfaciat iuxta arresti curiae Parlamenti Parisiensis tenorem. Aliae vero nationes receptam huiusmodi subsidii diligentissime mittant aut ad Rmum D. N. Cisterciensem, aut ad honestum et providum mercatorem Revedey, apud Lugdunum commorantem, pro solutione huiusmodi Iubilaei, ita ut pecuniae ipsius subsidii alterarum nationum, si quomodocumque fieri potest, sint in manibus praefatorum domini Cisterciensis aut Revedey infra festum beati Andreae proxime venturum, ad solutionem praefati Iubilaei. Verum quoniam dicta recepta subsidii gratiosi ultimate super Ordinem impositi minime sufficiet ad solutionem integram praefati Iubilaei, generale Capituum [Capitulum] mandat et praecipit sub censuris praedictis, universis et singulis commissariis ad receptam contributionum deputatis ubicumque existentibus, quatinus omni excusatione postposita possibilem faciant diligentiam per se vel per deputatos suos petendi, levandi, recipiendi ac colligendi omnes et singulas contributiones cum restis seu arreragiis, quae pro tardiori in praesenti Capitulo solvi debebant, illasque pro tardiori quantum possibile fuerit, reddant seu reddi faciant ad manus praefati Rmi D. N. Cisterciensis, pro persolutione dicti Iubilaei, et pro aliis communibus necessitatibus Ordinis transmittant, excepta dumtaxat commissione illis de Claravalle, iuxta dictae curiae ordinationem tradita, de qua tamen cum fideli computo rationem reddant in proximo generali Capitulo coram auditoribus computorum per generale Capitulum deputatis seu deputandis. Contradictores aut solvere nolentes seu differentes dictas contributiones, ad solvendum eas cum restis, ac etiam expensas rationabiles, ut dictum est, per Ordinis et sanctae matris Ecclesiae censuras et poenas, iuxta Ordinis nostri privilegia, statuta et decreta, viriliter et indissimulanter compellendo ; eisdem etiam commissariis et eorum cuilibet mandat et praecipit generale Capitulum, quatinus sufficienter significent et intiment universis abbatibus in sua commissione comprehensis, quod sunt citati ad comparendum personaliter ad proximum generale Capitulum, quod, divino favente auxilio, celebrabitur apud Cistercium diebus Rogationum proxime venturis, ut ibidem compareant et contributiones in generali Capitulo debitas indefectibiliter afferant. Aloquin compellentur ad solvendum duplicem contributionem, iuxta piae recordationis domini Benedicti Papae XII, et aliorum Summorum Pontificum, ac generalis Capituli ordinationem, quibus quidem commissariis, et eorum cuilibet districtius praecipit generale Capitulum, ut de omnibus quae in praemissis fecerint et invenerint, fideliter et diligenter proximum generale Capitulum informent. 10.  Ut, Deo opitulante, communia Ordinis negotia utilius, sanctius et laudabilius solito tractentur, et consuetae confusiones maxime circa receptam contributionum emendentur, praesens generale Capitulum saepius iteratas monitiones Rmi D. N. Cisciensis [Cisterciensis] tandem insequendo unanimi omnium consensu decreto irrevocabili statuit et ordinat, ut deinceps in singulis Capitulis generalibus deputentur aliqui notabiles abbates, zelum Dei et Ordinis habentes, ingenio pollentes, et in disputationibus computorum experti, qui singulis annis per litteras aut per quatuor dies praeveniant generale Capitulum apud Cistercium, ut examinent fideliter statum computationum communium, et subsidiorum, quando occurrent, notando per scriptum, qui commissariorum et abbatum seu commendatariorum solverint, et qui non, necnon quantum sit debitum et a quibus, ut de his omnibus generale Capitulum plenius informent. Et hoc erit primum eorum officium ; secundum vero eorumdem auditorum officium erit tempore Capituli generalis, et quo Diffinitores intendent rebus Ordinis in diffitorio [diffinitorio] simul audire, examinare, approbare vel improbare computationes singulorum commissariorum, ad receptas deputatorum diligenter notandum per scriptum, quid et quantum non fuerit solutum et a quibus, iungens restas annorum praecedentium quolibet anno, ut per eos, ipso Capitulo generali sedente, fiant computationes communes dictarum contributionum et subsidiorum ; alias sicut praefatus Rmus D. N. Cistercii saepius in diffinitorio publice et singillatim apud infinitos declaravit, est impossibile ipsis dictas computationes communes debite facere posse, tum quia sine eo diffinitorium cessat, tum quia etiam ipso tempore, quo non est in diffinitorio, oportet eum innumerabilibus aliis rebus, litteris et nuntiis intendere, tum quia communiter pecuniae et contributiones particulares receptorum et commissariorum tempore Capituli afferuntur, et sic est impossible in tam brevi tempore tot res bene posse fieri quasi simul, pro praesenti autem generali Capitulo et per immediate sequens ad executionem praedictorum electi et nominati fuerunt abbates de Fonteneto, de Ursicampo, de Sancto Andrea in Goffer et de Signiaco, quibus et eorum tribus generale Capitulum dat auctoritatem et mandatum speciale devote praemissa implendi ; discretio autem Capituli generalis stipendia assignabit quolibet anno tam dictis auditoribus computorum quam commissariis et receptoribus in diversis mundi partibus constitutis, iuxta cuiuslibet eorum diligentiam et merita, et talibus mediis cessare debent antiquae querelae seu rumores inter personas Ordinis, tam praefati Rmi D. Cisterciensis, qui insuper conqueritur quod nulli de Ordine vel admodum pauci volunt eum in praemissis adiuvare, tam aliorum de Ordine qui cum Ordinis statum ignorent a murmurationibus et detractionibus tam verbis quam scriptis abstinere nolunt. Tunc enim omnia statum Ordinis concernentia omnibus erunt aut esse poterunt nota et clara, et status Ordinis prosperabitur et florebit. 11.  Generale Capitulum Ordinis Cisterciensis. Notum facimus universis, quod in eodem…, etc. Praesens generale Capitulum audita narratione seu relatione venerabilium et religiosorum ex parte devotae congregationis confratrum nostrorum in Italia, tam Mediolanensium quam Florentinorum missorum, et habita desuper maturiori deliberatione, eorum petitiones seu obligationes et requisitiones gratas habuit, reconciliationem seu unionem quorumlibet membrorum Ordinis cum capite et cum residuo corporis mystici desiderans, unum tamen potissimum inter cetera super hoc perpendit et cognovit obstaculum, quasdam videlicet impetrationes seu expeditiones nuper ad instantiam religiosi viri fratris Archangeli, professi monasterii Caraevallis Mediolanensis per Rmum D. N. Cisterciensem super nonnullis eiusdem congregationis monasteriis factas, per quas reconciliatio dictorum fratrum praelibatae congregationis impediri posset, et quia generale Capitulum pro certissimo tenet cuncta in his per praefatum Rmum D. expedita bona et sancta intentione fuisse peracta ex parte sua, forsitan vero praefatus frater Archangelus ipsum blandis sermonibus circumveniens multa se facturum pollicens seu promittens pro sacri Ordinis nostri utilitate et honore, si huiusmodi impetrationes expedirentur, praefati vero legati dictae congregationis firmiter asserunt huiusmodi impetrata per dictum fratrem Archangelum difficilia et forte impossibilia ut ad effectum deducantur, et exinde iurgia simul et dissensiones grandes inter personas Ordinis oriri possent, quibus generale Capitulum libenter obviaret. Idcirco pro bono pacis et concordiae decrevit rerum istarum cognitionem simul et decisionem nonnullis notabilibus personis illarum regionum esse committendam. Cum nonnisi rarissimi sint in partibus illis abbates de Ordine nostro, maxime partibus ipsis non suspecti occasione commendarum ad alios venerabiles et egregios viros alterius status seu religionis, proh dolor ! recurrere cogitur, et ob hoc confidens de sufficientia, bonitate, prudentia et circumspectione R. in Christo R. D. abbatis Sancti Petri Ingleciasci, Ordinis beatissimi P. N. Benedicti, affectuosius ipsum rogat, quatinus rei huius onus, ut sequitur, intuitu sacrae religionis cum religioso viro fratre… priore devoti monasterii nostri Locedii pro hac vice assumere dignetur, quibus coniunctim generale Capitulum dat auctoritatem citandi coram se ad diem et locum competentes, ad instantiam procuratoris fratrum dictae congregationis, praefatum fratrem Archangelum cum impetrationibus seu expeditionibus huiusmodi, quas obtinuit a praefato Rmo D. N. Cisterciensi super monasteriis praefatae congregationis. Et illis visis, habitaque diligenti consideratione ac conferentia cum bonis, expertis et doctis viris, si impetrationes huiusmodi invenerint inefficaces, et potius confusionem monasteriorum et personarum quam consolationem seu aedificationem generare, ipsum fratrem Archangelum ac alios in eisdem expeditionibus nominatos, ut ulterius ab huiusmodi prosecutione desistere velit, charitative inducant, ne forte foveam derisionis sibi et aliis multis parare videantur. Quod si forsan, quod absit, viderint dictas expeditiones seu impetrationes fore inefficaces, et ipsum fratrem Archangelum aut alium in eisdem impetrationibus nominatum irrationabiliter esse obstinatum, seu in sua opinione durum, nec a coeptis desistere velle in damnum dictorum monasteriorum, et in scandalum ac irrisionem multorum Christi fidelium, informationes super veritate rerum istarum faciant, quas cum providorum consilio mittant ad praefatum Rmum D. Cisterciensem, ut iuxta prudentiam a Deo sibi collatam, super his provideat, habito respectu ad Ordinis privilegia et statuta, ne propter affectiones inordinatas tot et tantae domus Dei, quae officinae salutis esse debent, indebite perturbentur. 12.  Cum iam dudum diversis annis in Capitulis generalibus praeteritis factae et ordinatae fuerint quaedam diffinitiones, tam generales quam particulares, quae omnino iustae, sanctae et rationabiles et Ordini commodae atque perutiles hactenus visae fuerunt, secundum negotiorum exigentiam, quae pro tunc emerserunt, quarum quidem diffinitionum tenores de verbo ad verbum inferius sequuntur, secundum quod ex registris diffinitionum extractae fuerunt et ad originalia collationatae, videlicet : Sacrosanctae Basileensis synodi … etc. ut habetur anno 1433, n° 39, 1 §. Dicta diffinitio fuit renovata de verbo ad verbum anno Domini 1439. 13.  Extracta ex statutis in generali Capitulo Ordinis Cisterciensis apud Cistercium celebrato anno Domini 1500 (*sic*). Patribus abbatibus praesens generale Capitulum concedit quatinus quilibet eorum in sua generatione, hoc dumtaxat anno durante, recipere valeat et acceptare cessiones seu resignationes abbatum eisdem immediate subiectorum, in plenaria Ordinis potestate. 14.  Ex statutis in eodem Capitulo anno Domini 1459. — Abbati de Lucella committit generale Capitulum, quatinus cessionem seu resignationem abbatis monasterii de Novocastro sibi immediate subiecti recipere possit, cum potestate rehabilitandi inhabiles in ipso monasterio pro hac vice dumtaxat, in plenaria Ordinis potestate. 15.  Abbati de Campania conceditur per generale Capitulum, quatinus suum monasterium resignare valeat in manus sui patris abbatis, aut eius commissarii, qui pater abbas vel commissarius pensionem abbatibus sponte cedentibus et bene meritis assignari solitam, sibi assignare possit, in plenaria Ordinis potestate. 16.  Extracta de registris diffinitionum Capituli generalis Cist. Ord. — Et primo de statutis in eodem generali Capitulo anno Domini 1425. ** Quoniam monasterium Vallis Sanctae… *etc. ut anno* 1425, n° 51. — Ex statutis eiusdem generalis Cap. anno 1427. ** Cum multorum fide dignorum … *etc. ut anno* 1427 n° 27. — Ex statutis in eodem Capitulo generali anno Domini 1478. ** Quia saepius per anni circulum … *etc.* ut anno 1478, n° 39. — Ex anno 1479, n° 10, ** Electionem, institutionem, *etc.* — Ex anno 1480, n° 53, ** Capitulum generale decernit quod abbates per Rmum D. N. Cisterc. habentem potestatem Cap. gen. confirmati, non indigent amplius confirmari per ipsum gen. Capitulum. — Ex anno 1487, n° 20 ** Quamquam examinata, *etc.* — Ex anno 1450, n° 46 ** Generalis Capituli complectitur providentia, *etc.* Quia tamen nihil est tam iustum, tamque clarum, quod malignari et difficultari a nimium curiosis et scrupulosis non possit aut valeat ; idcirco ne tam clarae tamque iustae et rationabiles Ordinisque perutiles diffinitiones imposterum malignentur, aut in dubium revocentur, praesens generale Capitulum pro emergentibus negotiis tam praesentibus quam futuris voluit et ordinavit, vult quoque et ordinat diffinitiones praedictas omnino et inviolabiliter esse observandas in ipsorum negotiorum decisionibus eatinus quatinus poterant adaptari, et ut firmius et indubitabilius observentur, easdem diffinitiones confirmavit et approbavit, confirmat et approbat, iubet quoque praecipit et ordinat quatinus de cetero ab omnibus in causarum et negotiorum decisionibus secundum casuum emergentiam et contingentiam tamquam perutiles, iustae, sanctae ac rationabiles, necnon bonum publicum communemque utilitatem Ordinis respicientes pro indubitationibus confirmentur et custodiantur. 17.  Praesens generale Capitulum sufficienter informatum super computationibus generalibus Ordinis postremis temporibus redditis, receptis et approbatis, easdem approbat et confirmat tamquam iustas, bonas et validas, annullando quascumque alias contradictiones, a quibuscumque personis Ordinis, praesertim per seniorem abbatem Claraevallis et sibi adhaerentes, tam verbo quam scripto factas, in plenaria Ordinis potestate. 18.  Ad tollendum errores super annua recepta contributionum et subsidiorum Ordinis, praesens Capitulum generale statuit, ordinat et diffinit, quod de cetero singulis annis in ordinatione et dispositione officiariorum Capituli generalis, pro singulis regionibus deputentur aliqui et committantur ad receptionem contributionum, subsidiorum et aliorum denariorum Ordinis, necnon et alios tres aut quatuor abbates auditores computationum in dicto generali Capitulo fiendarum, et praesenti anno ordinantur auditores dictarum computationum de Fonteneto, de Ursicampo, de Signiaco et de Sancto Andrea monasteriorum abbates. [DIFFINITIONES] SPECIALES 19.  Priorissae monasterii monialium de Moritonio praecepit praesens generale Capitulum, et sub poenis et censuris Ordinis inhibet, ne de cetero permittat accipere terram ex qua fit ferrum, a quocumque hominum, quin potius convertatur ipsa terra ad utilitatem et profectum dicti monasterii secundum religiosarum dicti monasterii (*sic*). 20.  Fratri Egidio Bourdon, monacho monasterii de Savigniaco, praecipit et committit generale Capitulum, quatinus conservet et protegat, custosque sit et distributor existat omnium nemorum praefati monasterii, ne in futurum vendant, dissipent aut alienent bona dicti monasterii, aut ne huic nostrae ordinationi in aliquo contradicant, concedendo eidem fratri Egidio licentiam, quotiens expedierit eundi ad praefata nemora. 21.  Ordinatur et praecipitur abbati de Vaucellis, notario Capituli generalis, ex parte Capituli generalis, quod ante exitum suum de villa Divionensi, praecipiat fratri Nicolao Perret, professo monasterii Claraevallis, sub censuris et poenis Ordinis, ac ne praesumat se vocare doctorem theologum, aut quomodolibet sub illo titulo praedicare publice, vel in cathedra saltem, donec fidem fecerit Rmo D. N. Cisterciensi, qua auctoritate haec facere praesumit, cum iuxta Ordinis privilegia nullus ad tales gradus ascendere debeat, etiam in collegio Parisiensi, nisi cum et ex speciali licentia et beneplacito Rmi D. Cisterciensis. 22.  Ad aures Capituli generalis fide dignorum relatu pervenit fratrem … se pro abbate monasterii Novimonasterii in Anglia gerentem, multas conspirationes, multasque novitates a via sanctorum patrum exorbitantes introducere seu introduxisse molitum fuisse, ita ut propriis sensibus innitens, aut seditiosorum consiliis acquiescens, in enervationem auctoritatis *et iurisdictionis* Capituli generalis et totius Ordinis praesumpserit dirigere litteras inhibitorias ad abbates monasteriorum de Rupe et de Pipewell, dicti monasterii sui filios, ut dicit immediatos, ne permitterent se aut dicta monasteria visitari a visitatoribus Ordinis in Anglia deputatis ; et hoc si proprio nisu fecerit sine difficultate tenendum est, id a parte mendacii provenisse ; si autem ab alio processerit, ab eodem principe tenebrarum per medium alicuius sui ministri accidisse certum est, ut suo more seminet zizania in agro dominico, necnon ut dictus inventor rerum novarum sine alicuius cognitione seu timore faciat et utatur in illis monasteriis ad libitum, cum tamen ab origine Ordinis usque in praesens, pro ipsius Ordinis conservatione et integritate, generale Capitulum vel Rmus D. Cisterciensis plenaria Ordinis potestate fungens semper in eodem regno, aliisque universis mundi regionibus pro Ordinis conservatione, pro praeservatione subditorum ab expressionibus multorum patrum abbatum, qui saepius plus utuntur in subditos voluntate inordinata quam ratione, necnon pro integra defensione et tuitione privilegiorum Ordinis, pro conservatione unionis membrorum Ordinis ad caput, et ad residuum corporis mystici Ordinis, insuper pro sublevandis et recipiendis contributionibus et iuribus Ordinis, et ea ad generale Capitulum mittendis, necnon multis aliis rationabilibus causis semper in eodem regno et aliis provinciis generale Capitulum commissarios generales ad fines praedictos habuerit seu deputaverit. Iste autem inventor contributionum non veritus est conturbare fundamenta et quietem Ordinis, ut praemittitur, quemadmodum evidenter constitit generali Capitulo per litteras suas praedictas. Quibus novitatibus et periculosis inventionibus generale Capitulum obviare cupiens, committendo mandat abbatibus de Fontibus et de Gratiis, quatinus se diligenter informent super praemissis, et si invenerint eumdem abbatem Novimonasterii talia fecisse, aut praesumpsisse, declarent eum conspiratorem contra Ordinem, suspendantque omnem iurisdictionem seu auctoritatem, quam habet aut habere praetendit in dictis duobus monasteriis de Rupe et de Pipewell, usque ad aliam Capituli generalis determinationem ; ipsumque citent peremptorie et personaliter ad proximum generale Capitulum cum intimationibus consuetis, inhibendo expressius abbatibus et conventibus eorumdem monasteriorum, sub censuris Ordinis per dictos abbates commissarios declarandis, ne interim et usque ad aliam Capituli generalis dispositionem, quomodolibet dicto abbati Novimonasterii aut suis deputatis in aliquo obediant. De omnibus autem quae dicti abbates fecerint in praemissis, ad longum informabunt generale Capitulum. Datum in diffinitorio Cistercii sub appensione sigilli Diffinitorum dicti Capituli generalis, anno, die, mense et loco supradictis. 23.  Frater Ioannes, etc. Committit generale Capitulum abbatibus de Fontibus et de Gratiis, et cuilibet eorum, districtius praecipiendo, quatinus diligenter se informent, si frater Ioannes Daltram, nuper cellerarius monasterii de Furnesio, per validam et manifestam confederationem seu conspirationem suscitavit contra venerabilem fratrem Alexandrum, abbatem eiusdem monasterii, seditiones, ipsum false diffamando apud principes et magnates, cum articulis fictis trahendo et dicendo dictum abbatem coram laicali potestate, spreta Ordinis iurisdictione, et, si adhuc temporibus istis, quasi manu hostili contra rationem custodiat seu custodiri faciat monasterium ipsum contra Ordinis formam et honestatem, et debita informatione habita, ipsoque fratre Ioanne sufficienter ac competenter citato et audito, contra et adversus ipsum procedant, eum iuxta demeritorum exigentiam puniendo taliter quod ceteris cedat in exemplum. 24.  Non potuit generale Capitulum sine magno cordi amaritudine accepisse, nonnullos fratres Ordinis scolares in collegio Oxoniensi, quamprimum ad gradum baccalaureatus fuerint promoti, non humiliter sed alta aut veracius superba sapientes, mox ut eumdem gradum attingerint seipsos super ceteros, tam iuniores quam seniores, suorum monasteriorum extollere, cunctos despicere, et primum locum seu stallum in omni sessione, tam in choro quam alibi, immediate post abbates usurpare, quasi non ex abbatum gratia, sed ex ipsius gradus merito et dignitate, simplicitatem et honestatem religionis abdicantes, publicum usum bireti discoperti in abusum convertere, ut quasi Rabbi a ceteris adorentur, seu honorificentur, potius ad saeculi vanitatem, quam ad religionis aedificationem convertentes, ita ut sanctissimae regulae patrumque nostrorum statuta circa formam caputii, cucullae vel scapularis condemnare videantur, in maximum scandalum populi et in confusionem seu deiectionem ceterorum religiosorum, etiam suorum conventuum, in servitio divino dies suos die noctuque exponentium, ita ut iam videatur, quod gradus ipse baccalaureatus eos eximat ab observantia regulari. Quamobrem confidens de prudentia et honestate abbatum de Fontibus, de Stratfordia et de Gratiis, eis et duobus eorum committit generale Capitulum, quatinus se informent super difformitatibus praedictis, et veritate comperta, abutentes de praeterito puniant, de futuro vero talem ordinem et dispositionem instituant, quod deinceps scandalorum occasiones omnino pellantur, habito respectu ad Ordinis statuta et diffinitiones nuper editas, necnon ad ad qualitates et perfectiones personarum, conditionesque locorum et temporum, non obstantibus quibuscumque diffinitionibus seu gratiis aut declarationibus forsan in contrarium factis. 25.  Generale Capitulum ad petitionem abbatis de Fontibus, de Stratfordia et de Gratiis misericorditer agens cum fratre Alexandro Bauk, abbate de Furnesio, dispensat cum eo, ut non obstante incontinentia, irregularitate, symonia et aliis criminibus in eo dudum comprobatis, ipsumque ab huiusmodi criminibus lavat, purgat et emundat, attentis poenitentiae et emendationis signis, quae praefati abbates perpendunt, et generali Capitulo denuntiaverunt, et abbatem ipsum de Furnesio per omnia rehabilitat, habilemque reddit ad omnes actus, voces, dignitates et administrationes Ordinis, inhibendo sub poena talionis universis personis Ordinis, ne de praemissis iam praeteritis quidquam sibi obiicere seu improperare praesumant. COMMISSIONES 26.  Fratri Ioanni Malete, monasterii Caraevallis Mediolanensis monacho professo et in sacerdotali ordine constituto, data fuit quaedam commissio ad triennium ad visitandum et reformandum omnia et singula monasteria a Pedemontium inclusive per totam Italiam, a mari usque ad mare et usque ad terminos orbis situata, cuiuscumque conditionis, congregationis, status et filiationis existant, sive sint commendata, sive non, praecellenter dominio Venetorum comprehenso. 27.  Eidem fratri Ioanni Malete data fuit commissio ad recipiendum contributiones in Italia, Lombardia, in Tuscia, in provincia Veneta, in Marchia Travisana, in Patrimonio Ecclesiae, in Aprusio, in Campania, in Marchia Anchonitana, in Apulia, in Calabria, in Sicilia, prout continetur in minuta apud Rmum D. N. Cisterciensem reservata. 28.  Claraevallensi data fuit commissio ad recipiendum contributiones in Francia, Flandria, etc. ut patet in minuta penes Rmum D. Cisterciensem reservata. 29.  Committitur dominis abbatibus de Firmitate, de Caroliloco et de Regalimonte, et duobus eorum, quatinus se debite informent super quibusdam tractatibus, mercatibus et arrendationibus sub annuo censu, in collegio Sancti Bernardi Parisiis per abbatem de Cheminione, tunc cellerarium dicti collegii factis, et si invenerint de consilio seniorum dicti collegii et aliorum consiliariorum utiles, validas et proficuas ad commodum dicti collegii factos, eosdem tractatus cum suis dependentiis ratificent, approbent et confirment, in plenaria Ordinis et generalis Capituli potestate. 30.  Capitulum generale committit abbatibus de Septem fontibus et de Valle benedicta, et cuilibet eorum, quatinus diligenter se informent super tractatibus eisdem per dominum Pontigniaci exhibendis. 31.  Committitur abbatibus de Morimundo et de Cheminione super quadam impignoratione cuiusdam stagni de Monasteriis in Argona. 32.  Ad requestam domini de Pontigniaco seu eius procuratori, committuntur iudices de Firmitate, de Ursicampo et de Frigidomonte, s. th. pr. eorumque duobus, altero legitime praepedito, contra et adversus abbatem de Ioyaco. 33.  Abbatibus de Fontemorum et Septem fontibus committitur, quatinus se informent super quosdam abusus in postulatione magistri Francisci de Peschmi in monasterio de Boschet, per quosdam religiosos dicti monasterii, et partibus vocatis quae per suas informationes invenerint, proximo generali Capitulo, aut domino nostro Cisterciensi referant. 34.  Abbatibus de Bellavalle et de Charitate committit praesens generale Capitulum, quatinus debite et diligenter se informent super tractatu inito et habito inter Rmum D. Baptistam, miseratione divina episcopum Tusculanum, S. R. E. cardinalem, Sanctae Mariae in Porticu vulgariter nuncupatum, commendatarium monasterii de Alpibus in Sabaudia, per procuratorem suum nomine procuratorio utentem Franciscum de Muris, legum doctorem, et conventum eiusdem loci ex una, et honestum virum Guynetum Cussemenet burgensem Salinensem partibus ex altera, sicuti patet in litteris super hoc confectis ; et si invenerint tractatum fore ad utilitatem praefati monasterii, eumdem corroborent et confirment, seu alias infirment, in plenaria Ordinis potestate. 35.  Abbatibus Veteris campi et de Campo Mariae committit praesens generale Capitulum, quatinus propere se transferentes ad monasterium monialium de Gravenhoest, in dioecesi Osnaburgensi, et facta ibidem diligenti inquisitione seu informatione super moribus et vita sororis Odae de Suetlage, quondam abbatissae eiusdem loci, quam intelleximus pro sua improbitate molestam esse tam modernae abbatissae quam toti illi congregationi, in grave detrimentum religionis et disciplinae ; id quod utile et necessarium decernant pro huiusmodi defectus emendatione per censuras et correctiones Ordinis ab eadem sorore Oda indissimulanter faciant observari, vel ipsam si ita expedierit ad primum suum monasterium compellant redire, in plenaria Ordinis et Capituli generalis potestate. 36.  Abbati monasterii in Hersbitehusen praecipit et ordinat Capitulum generale, quatinus solerti et vigilanti diligentia studeat et laboret indissimulanter citius quo poterit, suum monasterium secundum regulam sancti Benedicti et statuta nostrae sacrae religionis in utroque statu reformare, inhibendo singulis regularibus personis huius monasterii, ne huic sancto et devoto operi praesumant contraire, sub poena conspiratoribus debita, invocato ad hoc, si opus fuerit, consilio, auxilio et favore tam ecclesiastico quam saeculari, in plenaria Ordinis et Capituli generalis potestate. ELECTIONUM CONFIRMATIONES 37.  Generale Capitulum sufficienter et diligenter informatum de electione, promotione, institutione et installatione fratris Bernardi … in monasterio B. M. in Linda, per abbatem monasterii in Wangrowitz, commissarium in hac parte Rmi R. D. N. Cisterciensis, factam, prout plenius, *etc.* confirmat, *etc.* supplendo, *etc.* 38.  Forma simili confirmat Capitulum electionem fratris Georgii in monasterio de Oliva, praesidente abbate monasterii Nemoris Mariae, commissario Rmi D. Cisterciensis. 39.  Provisionem et promotionem fratris Ioannis de Malete, monasterii Caraevallis Mediolamensis [Mediolanensis] religiosi professi, factam in monasterio Sanctorum Petri et Andreae de Ripalta, per dominos Firmitatis et Savigniaci, generale Capitulum confirmat, *etc.* 40.  Provisionem, promotionem et installationem fratris Martialis Combes factam in monasterio de Fonte frigido, dioecesis Narbonensis, per Rmum D. Cisterciensem, iure devoluto, praesens generale Capitulum … confirmat, *etc.* 41.  Electionem, promotionem et installationem in monasterio de Novacella, per abbatem Veteris cellae factam de persona fratris Lucae, prout in decreto habetur, Capitulum generale confirmat. CONFIRMATIONES TRACTATUUM 42.  Praesens generale Capitulum ordinat abbatem de Mulbronn, commissarium monasterii monialium de Regisponte, super casu venditionis aliquorum bonorum immobilium per easdem moniales vendendorum, dum tamen pecuniae praedictae venditionis convertantur in uberiores usus iuxta formam *Benedictinae*, et si invenerit eamdem venditionem fore ad maiorem utilitatem praetacti monasterii, ipsam confirmet et corroboret, in plenaria Ordinis et Capituli generalis potestate. 43.  Considerans Capitulum generale diffinitionem praecedentis anni super moderatione pensionis concessae antiquo abbati Sancti Andreae, ipsam confirmat et corroborat auctoritate Capituli generalis. 44.  Ad supplicationem abbatis monasterii in Monte Sancti Disibodi, cupiens aliqua bona immobilia eidem monasterio, ut praefert, minus utilia vendere, et in melius commutare, praesens generale Capitulum committit abbatibus de Eberbaco et de Schonavia, quatinus debita informatione praemissa, si invenerit illa commutari in maiorem utilitatem praedicti monasterii, ipsam venditionem seu permutationem confirment et corroborent, in plenaria Ordinis et Capituli generalis potestate. REHABILITATIONES 45.  Ad instantiam abbatis monasterii de Pietate, de gratia speciali, praesens generale Capitulum fratrem Adam de Vraypassin, eiusdem monasterii expresse professum, ab omni infamiae nota et inhabilitatis macula, quam contraxit seu contrahere potuit, pluries a proprio monasterio apostatando, et incontinentiae crimen tam infra monasterium quam extra incurrendo ; quia etiam de manu violenta in aliquos religiosos fratres suos mittendo, idem generale Capitulum eumdem fratrem Adam relevat et rehabilitat, cum eo misericorditer dispensando, ut praemissis non obstantibus, ad omnes Ordinis actus legitimos, voces, gradus, officia et beneficia promoveri possit et valeat, abbatiali dignitate seclusa. 46.  Praesens generale Capitulum super contritione et poenitentia fratris Ioannis Hallmer, religiosi monasterii Raythenhaslach, in ordine sacerdotali constituti, ad instantiam abbatis eiusdem loci, super eo quod apostasiam, et in ea celebrando irregularitatem incurrit, necnon super retentione aut detentione de quibus non reddiderat ad tempus debitam computationem aliquarum pecuniarum, his praetactis non obstantibus, cum eodem fratre misericorditer dispensat, quatinus ad omnes actus, officia, beneficia, abbatiali etiam dignitate inclusa, possit et valeat promoveri et admitti, ipsum ab omni infamiae nota et inhabilitatis macula relevando et rehabilitando, etc. 47.  Ad humilem supplicationem abbatis de Valcellis, Capitulum rehabilitavit quatuor religiosos cuiusdam monasterii, videlicet fratres Carolum Germain [Germani], Iacobum Lescutin, Dyonisium du Trasnoit et Thomam de Nobecourt, ad omnes actus legitimos et dignitates Ordinis, inclusa abbatiali dignitate. 48.  Ad humilem supplicationem abbatissae monasterii monialium de Belloprato super Lizam, praesens generale Capitulum sororem Elisabeth, religiosam professam eiusdem monasterii, ab omnibus infamiae et inhabilitatis maculis et notis relevat et rehabilitat, cum eadem dispensando, ut non obstante quod ante plures annos illicentiata asportando cum quodam armigero exierit monasterium per aliquot menses, possit et valeat ad omnes Ordinis actus legitimos, voces, gradus, officia, beneficia et dignitates promoveri et admitti, etiam abbatiali dignitate inclusa. IUDICES 49.  Dantur iudices pro Cistercio domini de Firmitate, de Caroliloco, s. th. pr., et de Regalimonte, et quilibet eorum. 50.  Ad idem, pro Cistercio (?), de Morimundo, de Maceriis et de Fonteneto, et quilibet. 51.  Ad idem, pro Charitate, de Asseyo et Theoloco, et quilibet. 52.  Honestus vir Denisius Ylarii, civis Pictavis habuit a Capitulo iudicem abbatem de Bonavalle. 53.  Dantur iudices pro fratre Petro de Braseyo, Cistercii monacho, abbas de Villariis, de Grandiprato et de Valle Sancti Lamberti. SUFFRAGIA 54.  Ad humilem et devotam supplicationem honorabilis viri Remigi de Cirey, burgensis et mercatoris Divionensis, generale Capitulum confert confratribus confratriae seu confraternitatis fundatae in loco qui dicitur Saulx Le Duc, Lingonensis dioecesis, in honorem Conceptionis B. M. Virginis, in favorem et subsidium cuiusdam capellae apud eumdem locum aedificandae et construendae, participationem omnium bonorum spiritualium fiendorum in toto nostro Cisterciensi Ordine, per primum decennium. 55.  Suffragium concessum ad supplicationem domini de Ursicampo, pro nobili et strenuo milite domino de Mailly et eius coniuge, in forma communi. 56.  Pro inclyto et nobili viro domino Georgio Verre milite et consorte sua. 57.  Pro honorabili viro domino Ioanne Shabo milite et consorte sua. 58.  Pro domina Elisabeth, abbatissa de Berkyng et omnibus sororibus suis, Ordinis sancti Benedicti. 59.  Pro Thoma Nidues et consorte sua. 60.  Pro domino Ioanne Jobab milite locumtenente ex parte regis in villa Rupellae. 61.  Pro Roberto de Merle et uxore sua. 62.  Pro Radulpho Dorce et uxore usa. 63.  Pro domino Ioanne de Mailly milite et uxore, ad instantiam abbatis Ursicampi. 64.  Pro constructione et manutentione ecclesiae beati Petri de Moreyo, prope Cascolum, benefactoribus et manus porrigentibus adiutrices, Capitulum dat participationem omnium bonorum spiritualium in toto Ordine fiendorum. 65.  Pro praeparatione dormitorii monasterii monialium de Bellomonte omnibus benefactoribus, Capitulum generale dat participationem omnium bonorum spiritualium per proximum quinquennium. 66.  Pro aedificatione capellae de Saulx Le Duc in honorem Conceptionis B. M., participationem omnium bonorum per proximum decennium. 67.  Pro Io. Guyon, Rmi. D. N. barbitonsore et eius consorti, concedit Capitulum participationem omnium bonorum spiritualium in vita pariter et in morte. 68.  Suffragium pro Christina Augsten moranti in Confluentia. 